LIFE Saving Buskett huwa proġett ko-ffinanzjat mill-Programm tal-Unjoni Ewropea Life+ u li qed jiġi mplimentat mid-direttorat tal-PARKS fi ħdan il-Ministeru għall-Iżvilupp Sostenibbli , l-Ambjent u t-Tibdil fil-Klima. Dan il-proġett ġie mniedi f'Awissu 2014 u se jkompli għaddej sa Mejju 2018. Meta wieħed isemmi l-Buskett mill-ewwel jiġu f'moħħ dak li jkun xeni ta' ħdura, siġar kbar, kif ukoll esperjenzi diversi ta' mistrieħ fiżiku u mentali. Matul is-snin il-pubbliku Malti għaraf il-bżonn ta' protezzjoni u manutenzjoni ta' dan l-imkien daqshekk importanti fil-gżejjer Maltin. Imma qatt smajt bix-Xumakk falz (bil-Latin Ailanthus altissima u Tree of heaven bl-Ingliż)? Jew inkella, taf x'inhu Riġnu (bil-Latin Ricinus communis u Castor oil tree bl-Ingliż)? Bħalissa għaddej proġett iffinanzjat mill-Unjoni Ewropea, li fost l-oħrajn jinvolvi t-tneħħija ta' speċi aljeni, jew aħjar speċi li mhumiex indiġeni, mill-Buskett, fosthom dawn imsemmija aktar kmieni. Fil-fatt, dawn il-pjanti jissejħu aljeni għaliex inġabu minn imkejjen barra minn xtutna u tħawwlu f'dan il-post biswit speċi ndiġeni, jew aħjar lokali. Għalkemm id-diversita' hija sabiħa u mportanti, il-problemi jibdew meta dawn il-pjanti jibdew saħansitra joħonqu l-ispazju billi jikbru u jinfirxu f'qasir żmien u fi ftit snin jirnexxielhom jiddominaw il-post. M'hemmx xi ngħidu, pjanti bħal dawn jibdew jikkompetu għar-riżorsi wkoll, prinċiparjament għall-ilma, sustanzi u dawl tax-xemx. Barra minn hekk, iktar ma tiżdied il-kwantita' tagħhom, jibda' bil-mod jintilef il-karattru Mediterranju tal-Buskett, sakemm wieħed ma jindirizzax il-problema f'waqtha. K ien għalhekk li tnieda dan il-proġett li fost għanijiet oħra nsibu dak li jiġu kkontrollati speċi msemmija hawn fuq, kif ukoll id-Dielja Selvaġġa (bil-Latin Vitis spp u Wild grape vine bl-Ingliż), is-Sabbara (bil-Latin Agave spp u Century plant bl-Ingliż) u anki l-Qasba (bil-Latin Arundo donax u Great reed bl-Ingliż). Għalkemm l-iskop aħħari jkun li speċi li jagħmlu ħsara jinqerdu għal kollox darba għal dejjem, fir-realta' dan huwa kważi mpossibbli li jseħħ meta wieħed iqis il-karatteristiċi ta' dawn il-pjanti, l-abbundanza tagħhom, kif ukoll kif inhuma mferrxa mal-erbat irjieħ tal-Buskett. Fost l-ewwel stadji tat-tneħħija, jeħtieġ li ssir eżaminazzjoni tal-oqsma partikolari minn fejn ikunu se jitneħħew il-pjanti. Wara dan, wieħed irid jaħseb dwar l-aħjar metodi li jintużaw biex jitneħħew il-pjanti, sabiex ma tkomplix issir ħsara lill-post u lill-ispeċi ndiġeni li jiffurmaw parti minnu. Il-pjan jinkludi wkoll metodi ta' rimi tal-partijiet li jkunu ser jitneħħew permezz ta' żbir estensiv u frekwenti sakemm il-friegħi u l-faxxina jitneħħew għal kollox. Wara li dawn jinġabru, jiġu maħruqa sabiex titneħħa l-possibilita' li xi żerriegħa terġa' tibda' tkattar l-ispeċi. Ma rridux ninsew l-importanza li wieħed inaqqi, ħafna drabi bl-idejn, rimjiet ġodda tal-ispeċi msemmija waqt li jsegwi linji gwida maħruġa mill-MEPA li ma tinkludix l-użu ta' bexx u lanqas ta' makkinarju sabiex tiġi mħarsa s-saħħa ambjentali u umana. Bil-mod il-mod, dan iwassal biex il-pjanti jibdew jitilfu saħħithom u ma jkomplux jiġġeddu. Anzi, jibdew imutu. Fl-aħħar nett, il-postijiet minn fejn ikunu tneħħew l-ispeċi jerġgħu jieħdu r-ruh billi jitħawwlu pjanti ndiġeni, tipiċi tal-pajsaġġ Malti. B'hekk il-Buskett jibqa' jżomm ill-karatteristiċi tiegħu waqt li tiġi mħarsa l-biodiversita' tant meħtieġa li hemm fih.